b'\n_START_ARTICLE_\nTulec (oro\xc5\xbeje)\n_START_PARAGRAPH_\nTulec je del naboja, katerega namen je zdru\xc5\xbeitev krogle, smodnik in netilke, ki skrbi za v\xc5\xbeig smodnika.\n_START_SECTION_\nZasnova\n_START_PARAGRAPH_\nTulec naboja je valjaste oblike. Na zadnji strani je zaprt z dnom tulca. V dnu tulca je lahko votel rob, v katerem se nahaja inicialna polnitev (tj. strelivo z robnim v\xc5\xbeigom) ali pa izvrtina za namestitev netilke (strelivo s sredinskim v\xc5\xbeigom). Na sprednjem delu je tulec zaprt s kroglo._NEWLINE_Na sede\xc5\xbeu tulca je lahko rob (predvsem revolversko strelivo) ali utor, s pomo\xc4\x8djo katerega ekstraktor izvle\xc4\x8de prazen tulec. V tulcu je prava koli\xc4\x8dina smodnika, ki povzro\xc4\x8di izstrelitev krogle brez da bi tlak narastel preve\xc4\x8d._NEWLINE_Ob udarcu udarne igle se v\xc5\xbege inicialna polnitev v netilki, vro\xc4\x8di plini pa skozi kanal v dnu tulca v\xc5\xbegejo smodnik. Nastali tlak raz\xc5\xa1iri tulec tako, da zatesni prostor med tulcem in le\xc5\xbei\xc5\xa1\xc4\x8dem naboja. Ko krogla zapusti cev, tlak pade in tulce se skr\xc4\x8di, kar omogo\xc4\x8da izvla\xc4\x8denje praznega tulca._NEWLINE_Pri nabojih, ki so namenjeni uporabi v polavtomatskem oro\xc5\xbeju, so tulci konusni (njihov premer je na sprednjem delu nekoliko manj\xc5\xa1i), kar dodatno olaj\xc5\xa1a izvla\xc4\x8danje tulcev tudi v primeru, ko se tlak v cevi \xc5\xa1e ni dovolj zni\xc5\xbeal.\n_START_SECTION_\nMateriali\n_START_PARAGRAPH_\nVe\xc4\x8dina modernih tulcev je izdelanih iz medenine, v nekaterih primerih pa tudi iz mehkega jekla ali plastike (predvsem pri strelivu za \xc5\xa1ibrenice)._NEWLINE_Prednost medenine je elasti\xc4\x8dnost, kar pomeni bolj\xc5\xa1e tesnenje le\xc5\xbei\xc5\xa1\xc4\x8da naboja ob strelu in posledi\xc4\x8dno manj\xc5\xa1e uhajanje plinov v smeri nazaj ter samodejno kr\xc4\x8denje v prvoten polo\xc5\xbeaj po padcu tlaka v cevi, kar olaj\xc5\xa1a izvla\xc4\x8denje praznih tulcev. medenina nudi tudi precej\xc5\xa1njo korozijsko odpornost, zaradi njene duktilnosti pa je mo\xc5\xbeno uporabljene tulce enostavno preoblikovati v prvoten polo\xc5\xbeaj in jih ponovno napolniti. Jekleni tulci se uporabljajo predvsem v voja\xc5\xa1kem oro\xc5\xbeju, saj so cenej\xc5\xa1i in la\xc5\xbeji. Jekleni tulci se po strelu ne skr\xc4\x8dijo toliko, kot medeninasti, zato lahko pri bolj precizno izdelanih polavtomatskih oro\xc5\xbejih povzro\xc4\x8dijo te\xc5\xbeave pri izvleku praznih tulcev.'